ธปท.ยันไม่คุมแบงก์เพิ่ม
ธปท.ปัดออกกฎคุมสาขาเพิ่ม ยันเป็นการจัดการภายใน ขณะ สจล.เล็งยกเลิกทำธุรกรรมกับไทยพาณิชย์
23 ม.ค. 2558

ธปท.ปัดออกกฎคุมสาขาเพิ่ม ยันเป็นการจัดการภายใน ขณะ สจล.เล็งยกเลิกทำธุรกรรมกับไทยพาณิชย์ 
นายจิรเทพ เสนีวงศ์ ณ อยุธยา โฆษกธนาคารแห่งประเทศไทย (ธปท.) เปิดเผยว่า ธปท.มีการกำกับดูแลธรรมาภิบาลธนาคารพาณิชย์ผ่านทางประกาศเรื่องธรรมาภิบาลของสถาบันการเงินบังคับใช้มาตั้งแต่ปี 2552 ตาม พ.ร.บ.ธุรกิจสถาบันการเงินอยู่แล้ว และได้กำชับให้คณะกรรมการของธนาคารกำกับดูแลภายในให้ดี จึงไม่จำเป็นต้องออกกฎคุมสาขาธนาคารเพิ่ม ภายหลังจากที่เกิดกรณียักยอกเงินครั้งใหญ่ในสถาบันเทคโนโลยีพระจอมเกล้าเจ้าคุณทหารลาดกระบัง (สจล.)
นายจิรเทพ กล่าวว่า ถึง ธปท.จะไม่ได้เข้าไปกำหนดคุณสมบัติของระดับผู้จัดการสาขาธนาคารพาณิชย์ได้โดยตรง แต่ก็ได้กำหนดนโยบายหรือแนวทางการทำงานแก่คณะกรรมการของธนาคาร และผู้จัดการธนาคาร หรือผู้บริหารระดับสูงของธนาคารพาณิชย์อยู่แล้ว จึงเชื่อว่าไม่จำเป็นต้องออกมาตรการใหม่ๆ มาควบคุมเพิ่มเติม 
ทางด้าน ศ.โมไนย ไกรฤกษ์ รักษาการแทนอธิการบดี สจล. พร้อมคณะผู้บริหาร กล่าวว่า สถาบันอยู่ระหว่างทบทวนการใช้บริการธุรกรรมทุกประเภทกับธนาคารไทยพาณิชย์ (เอสซีบี) เนื่องจากเห็นว่าธนาคารไม่ให้ความร่วมมือกับสถาบันและตำรวจในการส่งมอบเอกสารหลักฐาน เช่น สลิปถอนเงิน และสำเนาการสอบสวนนายทรงกลด ศรีประสงค์ อดีตผู้จัดการธนาคารกรุงศรีอยุธยา สาขาบิ๊กซี ศรีนครินทร์ หนึ่งในผู้ต้องหาคนสำคัญของคดี